# NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VIII. volebné obdobie

Číslo: CRD-1897/2020

**278a**

# Spoločná správa

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov a ktorým sa mení a dopĺňa zákon č. 220/2007 Z. z. o digitálnom vysielaní programových služieb a poskytovaní iných obsahových služieb prostredníctvom digitálneho prenosu a o zmene a doplnení niektorých zákonov (zákon o digitálnom vysielaní) v znení neskorších predpisov (tlač 278) v druhom čítaní.**

---------------------------------------------------------------------------------------------------------------

Výbor Národnej rady Slovenskej republiky pre kultúru a médiá ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborovNárodnej rady Slovenskej republiky:

**I.**

Národná rada Slovenskej republiky uznesením č. 348 z 21. októbra 2020 rozhodla o tom, že vládny návrh zákona, ktorým sa mení a dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov a ktorým sa mení a dopĺňa zákon č. 220/2007 Z. z. o digitálnom vysielaní programových služieb a poskytovaní iných obsahových služieb prostredníctvom digitálneho prenosu a o zmene a doplnení niektorých zákonov (zákon o digitálnom vysielaní) v znení neskorších predpisov **(tlač 278)** prerokuje v druhom čítaní a pridelila ho na prerokovanie týmto výborom:

Ústavnoprávnemu výboru Národnej rady Slovenskej republiky

a

Výboru Národnej rady Slovenskej republiky pre kultúru a médiá.

Uvedené výbory predmetný návrh zákona prerokovali.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Vládny návrh zákona, ktorým sa mení a dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov a ktorým sa mení a dopĺňa zákon č. 220/2007 Z. z. o digitálnom vysielaní programových služieb a poskytovaní iných obsahových služieb prostredníctvom digitálneho prenosu a o zmene a doplnení niektorých zákonov (zákon o digitálnom vysielaní) v znení neskorších predpisov **(tlač 278a**) výbory prerokovali a odporučili **schváliť:**

Ústavnoprávny výbor Národnej rady Slovenskej republiky uznesením č. 155  
z 12. novembra 2020 s pozmeňujúcimi a doplňujúcimi návrhmi a

Výbor Národnej rady Slovenskej republiky pre kultúru a médiá uznesením č. 73   
z 23. novembra 2020 s pozmeňujúcimi a doplňujúcimi návrhmi.

**IV.**

Výbory Národnej rady Slovenskej republiky, ktoré predmetný návrh zákona prerokovali, prijali tieto **pozmeňujúce a doplňujúce návrhy:**

1. V čl. I sa za bod 2 vkladá nový bod 3, ktorý znie:

„3. V § 28d ods. 1 sa na konci pripájajú tieto slová: „a na vysielanie rozhlasovej programovej služby, ktorou vysielateľ na základe zákona zabezpečuje vysielanie programov v jazykoch národnostných menšín a etnických skupín žijúcich na území Slovenskej republiky.“.“.

Nasledujúce body sa primerane prečíslujú.

Upravuje sa zákonná výnimka pre verejnoprávnu rozhlasovú programovú službu Patria, ktorá slúži potrebám národnostných menšín a vysiela v jazykoch národnostných menšín a etnických skupín žijúcich na území Slovenskej republiky.

Výbor NR SR pre kultúru a médiá

**Gestorský výbor odporúča schváliť**

1. K čl. I bod 3

V čl. I bode 3 (§ 35 ods. 8 druhá veta) sa slovo „oznámenie“ nahrádza slovom „oznámenia“.

Legislatívno-technická úprava. Slovo oznámenia sa uvádza v tvare, v akom je použité v platnom a  účinnom znení § 35 ods. 8 druhej vete zákona č. 308/2000 Z. z.

Ústavnoprávny výbor NR SR

Výbor NR SR pre kultúru a médiá

**Gestorský výbor odporúča schváliť**

1. K čl. I bod 5

V čl. I bode 5 (§ 38 ods. 2) sa slovo „vysielateľ“ nahrádza slovom „Vysielateľ“.

Legislatívno-technická úprava. Slovo vysielateľ sa uvádza v tvare, v akom je použité v platnom a  účinnom znení § 38 ods. 2 zákona č. 308/2000  Z.  z.

Ústavnoprávny výbor NR SR

Výbor NR SR pre kultúru a médiá

**Gestorský výbor odporúča schváliť**

1. V čl. I sa za bod 11 vkladajú nové body 12 a 13, ktoré znejú:

„12. V § 48 ods. 3 sa vypúšťajú slová „najmenej v dvoch celoštátnych denníkoch a“.

13. V § 48 ods. 4 sa na začiatok druhej vety vkladajú slová „V čase krízovej situácie mimo času vojny a vojnového stavu40a)“.

Poznámka pod čiarou k odkazu 40a znie:

„40a) § 2 písm. a) zákona č. 387/2002 Z. z. o riadení štátu v krízových situáciách mimo času vojny a vojnového stavu.“.“.

Nasledujúce body sa primerane prečíslujú.

Odstraňuje sa nadbytočná finančná záťaž administrácie konania vypustením povinnosti zverejňovania v dennej tlači, keďže verejná dostupnosť podmienok konania je zabezpečená už ich zverejnením na trvalo prístupnom webovom sídle rady. Zároveň sa voľnosť rady disponovať podmienkami konania ohraničuje časom krízovej situácie.

Výbor NR SR pre kultúru a médiá

**Gestorský výbor odporúča schváliť**

1. V čl. I bode 12 v § 50 ods. 3 prvej vete sa za slovami „osobitného predpisu43)“ vypúšťa čiarka a slová „súdneho výkonu rozhodnutia44)“.

Súčasne sa v čl. I bode 12 na konci dopĺňa táto veta: „Poznámka pod čiarou k odkazu 44 sa vypúšťa.“.

Úprava vzhľadom na aktuálnu úpravu civilného procesného práva, ktoré už neobsahuje ustanovenia o súdnom výkone rozhodnutia.

Výbor NR SR pre kultúru a médiá

**Gestorský výbor odporúča schváliť**

1. V čl. I bode 12 v § 50 ods. 3 prvej vete časť vety za bodkočiarkou znie: „to sa nevzťahuje na prechod licencie patriacej k podniku pri zlúčení spoločností, kde nástupnícka spoločnosť vykonáva činnosť vysielania programovej služby.“.

Navrhovaná úprava, pri zachovaní zámeru predkladateľa, reflektuje právnu nemožnosť zlúčenia podnikov. V zmysle Obchodného zákonníka sa zlučujú výlučne obchodné spoločnosti.

Výbor NR SR pre kultúru a médiá

**Gestorský výbor odporúča schváliť**

1. V čl. I bode 12 v § 50 ods. 4 písmená f) až i) znejú:

„f) licencia má byť prevedená alebo má prejsť na prevádzkovateľa multiplexu,

g) licencia má byť prevedená alebo má prejsť na osobu, ktorá nespĺňa podmienky podľa § 45 ods. 2 až 4,

h) licencia má byť prevedená alebo má prejsť na osobu, na ktorú bol vyhlásený konkurz alebo

i) licencia má byť prevedená alebo má prejsť z osoby, ktorá je zapísaná v registri partnerov verejného sektora na osobu, ktorá nie je zapísaná v registri partnerov verejného sektora.“.

Legislatívno-technická úprava – zjednotenie terminológie s terminológiou použitou v písm. a) až e).

Výbor NR SR pre kultúru a médiá

**Gestorský výbor odporúča schváliť**

1. V čl. I bode 18 v § 69a ods. 2 písm. b) sa slovo „frekvenciách“ nahrádza slovom „frekvencie“.

Jazykové spresnenie ustanovenia s ohľadom na predmet výberového konania.

Výbor NR SR pre kultúru a médiá

**Gestorský výbor odporúča schváliť**

1. V čl. I sa dopĺňa bod 20, ktorý znie:

„20. Za § 76dn sa vkladá § 76do, ktorý vrátane nadpisu znie:

„§ 76do

Prechodné ustanovenia účinné od 1. januára 2021

(1) V konaní vo veci zistenia stavu v dodržiavaní právnych predpisov a podmienok udelenej licencie začatom pred 1. januárom 2021, ktoré nebolo právoplatne skončené, sa postupuje podľa predpisov účinných do 31. decembra 2020.

(2) V konaní prerušenom podľa § 76dn určí rada nový termín verejného vypočutia tak, aby sa verejné vypočutie uskutočnilo do 31. marca 2021; druhá veta § 76dn sa neuplatňuje na lehoty určené radou podľa § 48, ktoré uplynuli do dňa účinnosti § 76dn.“.“

Vzhľadom na navrhované zmeny sa dopĺňa prechodné ustanovenie upravujúce postup v prebiehajúcich konaniach vo veci kontroly dodržiavania právnych predpisov a ďalších prebiehajúcich konaniach.

Výbor NR SR pre kultúru a médiá

**Gestorský výbor odporúča schváliť**

**V.**

Gestorský výbor na základe stanovísk výborov, vyjadrených v ich uzneseniach uvedených pod bodom III. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona podľa § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku NR SR odporúča Národnej rade Slovenskej republiky uvedený návrh zákona (tlač 278) **schváliť.**

O pozmeňujúcich a doplňujúcich návrhoch uvedených v  IV. časti tejto spoločnej správy gestorský výbor odporúča hlasovať:

spoločne o bodoch **1 až 9** s odporúčaním **schváliť.**

Spoločná správa výborov Národnej rady Slovenskej republiky o výsledku prerokovania predmetného návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre kultúru a médiá č. 77 z 23. novembra 2020.

Gestorský výbor určil poslanca **Milana Potockého** za spoločného spravodajcu výborov a poveril ho, aby na schôdzi Národnej rady Slovenskej republiky informoval o výsledku rokovania výborov.

23. novembra 2020

**Kristián Čekovský, v. r.**

predseda

Výboru NR SR pre kultúru a médiá